阻風
作者：蘇轍
朝代：宋

paragraphs: 大水蔑洲浦，牽挽無復施。
我舟恃長風，風止將安爲。
塌然委積水，坐被弱纜維。
市井隔峰嶺，食盡行將饑。
長嘯呼風伯，厄窮豈不知。
蓬蓬起東南，旗尾西北馳。
所望乃大謬，開門訊舟師。
舟師掉頭笑，沿泝要有時。
泝者不少息，沿者長嗟咨。
飄風不終日，急雨常相隨。
雨止風亦止，條條弄清漪。
我言未見信，君行自見之。